Σχετικά με τη μαζική χρέωση και την Medicare

Η μαζική χρέωση (bulk billing) επιτρέπει στους κατόχους κάρτας Medicare να έχουν πρόσβαση σε δωρεάν υγειονομική περίθαλψη, καθιστώντας το ευκολότερο να λάβετε τη φροντίδα που χρειάζεστε, όταν τη χρειάζεστε.

Η Αυστραλιανή Κυβέρνηση επενδύει στην Medicare για να διασφαλίσει ότι οι Αυστραλοί έχουν καλύτερη πρόσβαση σε οικονομικά προσιτή υγειονομική περίθαλψη, επείγουσα φροντίδα και υποστήριξη ψυχικής υγείας.

**Τι είναι η μαζική χρέωση;**

Μαζική χρέωση σημαίνει ότι δεν πληρώνετε τίποτα για την υπηρεσία. Η Medicare πληρώνει απευθείας τον γιατρό σας, παρέχοντας έτσι τρόπο πρόσβασης σε υγειονομική περίθαλψη χωρίς έξοδα από την τσέπη σας.

# Πώς λειτουργεί η μαζική χρέωση;

* Βήμα 1: Επισκέπτεστε τον γιατρό ή τον επαγγελματία υγείας σας. Εάν ο γιατρός σας προσφέρει μαζική χρέωση, πρέπει να φέρετε την κάρτα Medicare στο ραντεβού σας.
* Βήμα 2: Με την άδειά σας, ο γιατρός σας υποβάλλει αίτηση για αμοιβή απευθείας στην Medicare για την παρεχόμενη υπηρεσία.
* Βήμα 3: Δεν απαιτείται πληρωμή. Επειδή η Medicare πληρώνει απευθείας τον γιατρό σας, δεν χρειάζεται να πληρώσετε τίποτα στο ραντεβού σας.

# Ποιες υπηρεσίες χρεώνονται συνήθως μαζικά;

* Επισκέψεις σε Γενικούς Γιατρούς (GP) και υπηρεσίες τηλεϊατρικής: Πολλοί γενικοί γιατροί προσφέρουν μαζική χρέωση, ειδικά για παιδιά κάτω των 16 ετών, συνταξιούχους ή άτομα με Κάρτα Υγειονομικής Περίθαλψης.
* Παθολογοανατομικές και διαγνωστικές υπηρεσίες: Για ορισμένες εξετάσεις αίματος και ακτινογραφίες μπορεί να γίνεται μαζική χρέωση, ανάλογα με τον πάροχο.
* Εξετάσεις ματιών: Πολλοί οπτομέτρες προσφέρουν οφθαλμολογικές εξετάσεις με μαζική χρέωση.
* Οδοντιατρικές επισκέψεις: Πολλοί οδοντίατροι προσφέρουν οδοντιατρικές εξετάσεις με μαζική χρέωση για παιδιά που πληρούν τις προϋποθέσεις του Προγράμματος Παιδικών Οδοντιατρικών Παροχών (Child Dental Benefits Schedule - CDBS).

# Τι γίνεται αν ο γιατρός μου δεν προσφέρει υπηρεσίες μαζικής χρέωσης;

Εάν ο γιατρός σας δεν προσφέρει μαζική χρέωση, μπορείτε και πάλι να διεκδικήσετε παροχή Medicare αφού πληρώσετε το πλήρες κόστος.

* Πληρωμή εξ αρχής: Πληρώνετε το πλήρες κόστος για την υπηρεσία και στη συνέχεια διεκδικείτε επιστροφή χρημάτων από την Medicare. Για περισσότερες πληροφορίες σχετικά με τις παροχές Medicare, επισκεφθείτε τον ιστότοπο της Services Australia (https://www.servicesaustralia.gov.au/).

# Πώς να βρείτε παρόχους μαζικής χρέωσης κοντά σας

* Χρησιμοποιήστε ηλεκτρονικά εργαλεία: Το εργαλείο αναζήτησης «Find a Health Service» (Εύρεση Υπηρεσίας Υγείας) (https://www.healthdirect.gov.au/australian-health-services) μπορεί να σας βοηθήσει να εντοπίσετε γενικούς και ειδικούς γιατρούς που προσφέρουν μαζική χρέωση.
* Τηλεφωνήστε εκ των προτέρων: Πριν από το ραντεβού σας, καλέστε την κλινική για να ρωτήσετε αν προσφέρουν μαζική χρέωση και αν ισχύουν οποιεσδήποτε προϋποθέσεις, όπως σχετικά με την ηλικία ή το αν έχετε Κάρτα Υγειονομικής Περίθαλψης.

# Περισσότερες πληροφορίες

Περισσότεροι Αυστραλοί έχουν τώρα πρόσβαση σε δωρεάν υπηρεσίες GP μέσω νέων κινήτρων μαζικής χρέωσης. Για να μάθετε περισσότερα όσον αφορά το πώς μπορεί η Medicare να σας βοηθήσει, επισκεφθείτε το medicare.gov.au/stronger (http://medicare.gov.au/stronger).